ऐसा करने वाले पहले प्लेयर बने, चीन 23 रन पर ऑल आउट
Malaysian Bowler Syazrul 7 Wickets T20 Records मलेशिया के तेज गेंदबाज स्याजरुल इदरस इतिहास रचते हुए टी-20 इंटरनेशनल में 7 विकेट झटक लिए। वह ऐसा करने वाले पहले गेंदबाज बने। इदरस ने अपने 4 ओवर के स्पेल में 8 ही रन दिए
मलेशिया के तेज गेंदबाज स्याजरुल इदरस ने इतिहास रचते हुए टी-20 इंटरनेशनल में 7 विकेट झटक लिए। वह ऐसा करने वाले पहले गेंदबाज बने। इदरस ने अपने 4 ओवर के स्पेल में 8 ही रन दिए। उनकी परफॉर्मेंस के दम पर मलेशिया ने चीन को 23 रन पर ही ऑल आउट कर दिया। फिर 24 रन का टारगेट टीम ने 4.5 ओवर में ही हासिल कर लिया।
सभी विकेट बोल्ड कर लिए
मलेशिया के स्याजरुल ने टी-20 वर्ल्ड कप के एशिया-बी क्वालिफायर में 7 विकेट लेने का कारनामा किया। उन्होंने कुआलालम्पुर में जारी क्वालिफायर स्टेज के पहले ही मैच में चीन के खिलाफ ये कारनामा किया। खास बात ये रही कि उन्होंने सभी बैटर्स को इन-स्विंगर गेंदों पर बोल्ड ही किया।
7 विकेट लेने वाले पहले प्लेयर बने 
स्याजरुल टी-20 इंटरनेशनल के इतिहास में 7 विकेट लेने वाले पहले ही गेंदबाज बने। उन्होंने नाइजीरिया के पीटर आहो का रिकॉर्ड तोड़ा। पीटर ने 2021 में सीएरा लीयोन के खिलाफ 5 रन देकर 6 विकेट लिए थे। फुल मेंबर नेशन में भारत के दीपक चाहर के नाम बेस्ट बॉलिंग फिगर का रिकॉर्ड दर्ज है। उन्होंने 2019 में बांग्लादेश के खिलाफ महज 7 रन देकर 6 विकेट लिए थे।
टी-20 में अब तक 12 खिलाड़ियों ने एक ही पारी में 6 विकेट लिए थे, लेकिन कोई भी गेंदबाज 7 विकेट नहीं ले सका था। इनमें एसोसिएट देशों के 6 और टेस्ट खेलने वाले देशों के भी 6 खिलाड़ी शामिल हैं।
9 रन बनाने में चीन ने गंवाए 10 विकेट 
कुआला लम्पुर के मैदान पर टॉस जीतकर पहले बैटिंग करने उतरी चीन की टीम अपना पहला ही इंटरनेशनल टी-20 मैच खेल रही थी। टीम ने 4 ओवर में बगैर नुकसान के 12 रन बना लिए थे। तभी इदरस अपने स्पेल का दूसरा ओवर लेकर आए, उन्होंने पहली ही गेंद पर चीन को झटका दिया। इदरस ने ओवर में 2 और विकेट लिए।
इदरस ने अपने तीसरे और चौथे ओवर में 2-2 विकेट लेकर 7 विकेट के साथ स्पेल खत्म किया। उन्होंने 4 ओवर में महज 8 रन दिए और एक मेडन ओवर भी फेंका। उनका स्पेल खत्म होने के बाद चीन का स्कोर 9 ओवर में 9 विकेट पर 20 रन रन हो गया। कुछ ओवर बाद ही चीन 23 रन पर ऑल आउट हो गया।
29 गेंदों में जीता मलेशिया 
24 रन के छोटे टारगेट का पीछा करने उतरी मलेशिया टीम ने 2 ओवर में 3 रन पर ही 2 विकेट गंवा दिए। फिर विरनदीप सिंह ने 14 ही गेंदों पर ही 19 रन बनाए और अपनी टीम को जीत दिला दी। उन्होंने अपनी पारी में 2 चौके और एक छक्का लगाया और टीम को 4.5 ओवर में टारगेट हासिल करा दिया।
8 रन देकर 7 विकेट लेने वाले स्याजरुल इदरस प्लेयर ऑफ द मैच चुने गए।
5 टीमों में क्वालिफायर जारी 
टी-20 वर्ल्ड कप के एशिया-बी क्वालिफायर्स मलेशिया के कुआला लम्पुर में 26 जुलाई से एक अगस्त तक जारी हैं। टूर्नामेंट में चीन और मलेशिया के अलावा भूटान, म्यांमार और थाईलैंड की टीमें भी हिस्सा ले रही हैं। टूर्नामेंट की टॉप टीम एशिया रीजनल क्वालिफायर्स में हिस्सा लेगी। रीजनल क्वालिफायर्स की विजेता टीम 2024 के टी-20 वर्ल्ड कप में क्वालिफाई कर जाएगी।